Broj: 711-I-711-M-60/18-02-18

Zagreb, 18. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Dine Manestra, predsjednika Uprave trgovačkog društva JADRAN d.d. do 17. siječnja 2018.g.,** za davanjem mišljenja Povjerenstva**,** na 11. sjednici, održanoj dana 18. svibnja 2018.g., daje sljedeće:

**MIŠLJENJE**

**Na temelju članka 20. stavka 3. ZSSI-a dužnosnik Dino Manestar, predsjednik Uprave trgovačkog društva JADRAN d.d. do 17. siječnja 2018.g., dužan je u razdoblju od dvanaest mjeseci nakon prestanka obnašanja navedene dužnosti odnosno do 17. siječnja 2019.g. pridržavati se obveza, zabrana i ograničenja propisanih u članku 7., 8., 9., 14. i 17. ZSSI-a, kao i zabrana i obveza propisanih člankom 20. stavkom 1., 2. i 4. ZSSI-a, neovisno o činjenici da je prije isteka roka od dvanaest mjeseci nakon što je prestao obnašati navedenu dužnost trgovačko društvo JADRAN d.d. prestalo biti trgovačko društvo u većinskom državnom vlasništvu.**

Obrazloženje

Zahtjev za davanjem mišljenja Povjerenstva podnio je Dino Manestar, predsjednik Uprave trgovačkog društva JADRAN d.d. do 17. siječnja 2018.g. U knjigama ulazne pošte zahtjev je zaprimljen pod poslovnim brojem 711-U-1449-M-60/18-01-4, dana 2. svibnja 2018.g., povodom kojeg se vodi predmet broj M-60/18.

Člankom 3. stavkom 1. točkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Uvidom u Registar dužnosnika utvrđeno je da je Dino Manestar obnašao dužnost predsjednika Uprave trgovačkog društva JADRAN d.d. u razdoblju od 17. siječnja 2014.g. do 17. siječnja 2018.g. Stoga je Dino Manestar, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu od 2. svibnja 2018.g. navodi da je do 17. siječnja 2018.g. obnašao dužnost predsjednika Uprave JADRAN d.d. iz Crikvenice. Navodi da je navedeno trgovačko društvo bilo u većinskom državnom vlasništvu, a da je tijekom posljednjih mjeseci dužnosnikova mandata bilo u procesu promjene vlasničke strukture. Dužnosnik navodi da je Centar za restrukturiranje i prodaju (u daljnjem tekstu: CERP) dana 21. studenog 2017.g. objavio Javni poziv za iskazivanje interesa za kupnju dionica društva JADRAN d.d., a da je 22. studenog 2017.g. objavljena Odluka o početnoj cijeni i provedbi postupka javnog prikupljanja obvezujućih ponuda za kupnju dionica društva Jadran d.d., nadalje da je CERP 12. veljače 2018.g. prihvatio zajedničku ponuda za kupnju 34.754.768 dionica društva JADRAN d.d. što je u konačnici rezultiralo potpisom Ugovora o prodaji i prijenosu dionica Jadran d.d. dana 6. travnja 2018.g. Dužnosnik zaključuje da su, s obzirom da je Republika Hrvatska odnosno CERP prestao biti većinskim vlasništvom nad društvom JADRAN d.d., predsjednik i članovi Uprave toga društva prestali biti dužnosnici u smislu ZSSI-a.

Dužnosnik stoga moli mišljenje Povjerenstva da li se odredbe ZSSI-a, pa tako i one koje imaju produljeno djelovanje od 12 mjeseci nakon prestanka obnašanja dužnosti, i dalje primjenjuju na njega ili je njihovo djelovanje prestalo u trenutku kada je društvo JADRAN d.d. prestalo biti u većinskom državnom vlasništvu, a imajući u vidu da su odnosi između dužnosnika, kao bivšeg predsjednika Uprave i samog trgovačkog društva JADRAN d.d. regulirani ugovorom o pravima i obvezama predsjednika Uprave društva JADRAN d.d. te Sporazumom o raskidu navedenog ugovora.

Uvidom u podatke sudskog registra Trgovačkog suda u Rijeci utvrđeno je da je u istom, pod matičnim brojem subjekta 040000817 upisano trgovačko društvo JADRAN, dioničko društvo za hotelijerstvo i turizam (skraćeni naziv: JADRAN d.d.) sa sjedištem u Crikvenici, Bana Jelačića 16. U trenutku davanja ovog mišljenja, kao osobe ovlaštene za zastupanje društva, upisani su Pero Matić, u svojstvu predsjednika Uprave te Marija Galjanić Sovar, u svojstvu članice Uprave.

Uvidom na službene mrežne stranice CERP-a (*www.cerp.hr*) utvrđeno je da je 12. veljače objavljen podatak da je dana 8. veljače 2018.g. održana je redovna sjednica Upravnog vijeća CERP-a, koje je donijelo, pored ostalog Odluku o prihvatu obvezujućih ponuda za kupnju 34.754.768 dionica društva JADRAN d.d. Crikvenica od strane ponuditelja PBZ OSIGURANJE d.d. obaveznog mirovinskog fonda kategorije A i B te ERSTE d.o.o. - društvo za upravljanje obveznim i dobrovoljnim mirovinskim fondovima, u svoje ime i za račun: ERSTE PLAVI OBAVEZNI MIROVINSKI FOND KATEGORIJE B, ERSTE PLAVI MIROVINSKI FOND KATEGORIJE A, Erste Plavi Expert dobrovoljni mirovinski fond za iznos od 199.839.916,00 kuna.

Utvrđeno je da je na istim mrežnim stranicama 6. travnja 2018.g. objavljen podatak da je toga dana potpisan je Ugovor o prodaji i prijenosu dionica društva JADRAN d.d. Crikvenica između ravnatelja CERP-a te predsjednika Uprave PBZ CROATIA OSIGURANJA mirovinski fondovi i predsjednika Uprave ERSTE d.o.o. mirovinski fondovi, čime je preneseno 70,74 posto državnih dionica društva JADRAN d.d. Crikvenica na mirovinske fondove.

Člankom 20. ZSSI-a definirano je vremensko razdoblje u kojem obveze, zabrane i ograničenja propisana ZSSI-em obvezuju dužnosnike u smislu toga Zakona. Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. ovog Zakona počinju danom stupanja na dužnost i traju dvanaest mjeseci od dana prestanka obnašanja dužnosti. Stoga obveze, zabrane i ograničenja propisana drugim materijalnopravnim odredbama ZSSI-a (članci 5., 11., 12., 13., 16., 18. i 19.) dužnosnike obvezuju za vrijeme od stupanja na dužnost do prestanka obnašanja dužnosti.

Povjerenstvo smatra da za potrebe ovog mišljenja nije potrebno u cijelosti citirati odredbe članaka 7., 8., 9., 14. i 17. ZSSI-a, već ukratko napominje da članak 7. ZSSI-a propisuje izričito zabranjena djelovanja dužnosnika, zatim, da su člancima 8. i 9. ZSSI-a definirane obveze dužnosnika na podnošenje izvješća o imovinskom stanju, da su člankom 14. ZSSI-a propisane zabrane i ograničenja dužnosnicima u pogledu obavljanja upravljačkih i nadzornih funkcija u trgovačkim društvima, ustanovama, izvanproračunskim fondovima i udrugama, a da članak 17. ZSSI-a propisuje zabrane i obveze u pogledu poslovnih odnosa tijela javne vlasti u kojem dužnosnik obnaša dužnost te poslovnog subjekta u kojem dužnosnik ima ili je imao udjele u vlasništvu.

Pored toga, člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem obnaša dužnost.

Stavkom 4. istog članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa. Prema tome, nedopuštenost situacije iz članka 20. stavka 1. i 2. ZSSI-a može biti otklonjena samo ukoliko dužnosnici, prije nego budu imenovani ili stupi u predmetni radni odnos, podnesu Povjerenstvu zahtjev za davanje suglasnosti, a Povjerenstvo utvrdi da u konkretnom slučaju sukob interesa ne postoji.

Povjerenstvo ističe da na propisanu primjenu obveza, ograničenja i zabrana, sukladno članku 20. ZSSI-a, u dvanaestomjesečnom razdoblju nakon prestanka obnašanja dužnosti nema utjecaja okolnost da je tijekom toga razdoblja, dužnost (odnosno funkcija), koju je određeni dužnosnik prethodno obnašao, prestala biti dužnost u smislu ZSSI-a.

Stoga je i Dino Manestar, povodom obnašanja dužnosti predsjednika Uprave trgovačkog društva JADRAN d.d. do 17. siječnja 2018.g., dužan u razdoblju od dvanaest mjeseci nakon prestanka obnašanja navedene dužnosti odnosno do 17. siječnja 2019.g. pridržavati se obveza, zabrana i ograničenja propisanih u članku 7., 8., 9., 14. i 17. ZSSI-a, kao i zabrana i obveza propisanih člankom 20. stavkom 1., 2. i 4. ZSSI-a, neovisno o činjenici da je 6. travnja 2018.g., odnosno nakon što je prestao obnašati dužnost, a prije isteka roka od 12 mjeseci trgovačko društvo JADRAN d.d. prestalo biti trgovačko društvo u većinskom državnom vlasništvu.

Povjerenstvo napominje da eventualne odredbe Ugovora o pravima i obvezama predsjednika Uprave društva JADRAN d.d. te Sporazuma o raskidu navedenog ugovora, koji je dužnosnik potpisao s predmetnim trgovačkim društvom, koje bi bile u suprotnosti s odredbama ZSSI-a ne mogu derogirati ove zakonske odredbe, ali načelno se može reći da mogu biti razmatrane povodom eventualnog zahtjeva za davanjem suglasnosti iz članka 20. stavka 4. ZSSI-a.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Dino Manestar, elektroničkom dostavom

2. Objava na internetskoj stranici Povjerenstva

3. Pismohrana